La Dohaj Debatoj

La Dohaj Debatoj, pli konataj angle kiel The Doha debates, estas forumo por esprimlibereco en Kataro kaj platformo por pritrakti la plej polemikajn temojn kaj aktualaĵojn de la regiono. Ili estas parto de la Qatar Foundation (Fondumo de Kataro) kaj iliaj elsendrajtoj estas venditaj al BBC World News, kie ili elsendiĝas ĉiumonate, ok fojojn jare.

Tiuj ĉi debatoj estas la ĉefa forumo en la araba kaj islama mondo, kie la publiko povas libere argumenti sen timo de cenzuro aŭ sekvoj, kaj kie gvidantoj devas respondi pri siaj politikoj kaj agoj. Dum iuj kredas, ke registaroj tra la mondo plifortigas limigojn al gazetara libereco, La Dohaj Debatoj malkaŝe pritraktas aferojn esencajn por la Mezoriento antaŭ la popolo kaj en tutmonda televido. Unuafoje en siaj vivoj, multaj junaj araboj havis la oportunon paroli kaj demandi pri politiko, defiante politikistojn kaj spertulojn vidalvide.

La debatoj pritraktas diversajn temojn, interalie jam pri temoj kiel terorismo, torturo, memmortigaj atakoj, homaj rajtoj, hizbulaho, Israelo kaj Alkaido.

 Kiel ĉi tiuj debatoj funkcias 
Ĉi tiujn debatojn prezentas la premiita eksa BBC-korespondanto kaj intervjuisto Tim Sebastián, kiu fondis ilin en 2004 kaj certigis ilian redaktan sendependecon. Neniu registaro, oficiala instanco aŭ dissendstacio havas ian kontrolon pri tio, kio estas dirata aŭ kiu estas invitata al la sesioj. La Dohaj Debatoj estas televide elsendata okfoje jare en BBC World News.

Por disvolvi la debaton, oni prenas polemikan temon kaj invitas du personojn, unu favoran kaj unu kontraŭan. Tiuj gastoj prezentas siajn argumentojn, ĉiu debatanto estas pridemandata de la gastiganto, kaj poste la diskuto estas malfermita al la publiko por demandoj. La procezo finiĝas per elektronika voĉdono.

La debatoj fariĝis la preferata forumo por multaj mezorientaj ŝtatistoj. Specialaj eventoj kun formato demando-respondo kaj nur unu gasto altiris famajn personojn kiel Bill Clinton, Mohamed Ali Beradei, Ŝimon Peres, Amre Moussa kaj Ayad Allawi.

 Loka kaj internacia publiko 
Du trionoj de la loka publiko estas studentoj el vasta gamo da arabaj kaj islamaj landoj. En iuj debatoj, ili prenis radikalajn kaj neatenditajn poziciojn. Internacie, la debatoj altiras grandan atenton. BBC Mondaj Novaĵoj raportas 300 milionojn da spektantoj en 200 landoj. La retejo de la programo ricevis pli ol milionon da vizitoj monate.

 Vidu ankaŭ 
Doho

 Eksteraj ligiloj 

 (en) The Doha Debates, YouTube
 (en) Doha Debates: Is the nation-state still a meaningful foundation of who we are?, (Dohaj Debatoj: Ĉu la nacio-ŝtato ankoraŭ estas signifa fundamento de tio, kio ni estas?), YouTube
Kategorio:BBC
Kategorio:Katara socio
Kategorio:Doho